எனது அயலவர் இந்த விடயத்தை என்னிடம் தெரிவிக்கும் போதே தமிழீழ விடுதலைப் புலிகளிடம் விசாரணைக்குச் சென்ற யோகன் விடுவிக்கப்படாததால் எனக்குக் கிடைத்த தகவலின் நம்பகத்தன்மை குறித்து எந்தவித ஐயப்பாடும் எழவில்லை. இந்தத் தகவலை ஏனைய தீப்பொறிச் செயற்குழு உறுப்பினர்களுக்குத் தெரியப்படுத்தி எமது பாதுகாப்புக் குறித்து அதிக சிரத்தை கொள்ளவேண்டும் என்பதை நோக்கமாகக் கொண்டு செயற்குழுக் கூட்டம் கூட்டப்பட்டது. தமிழீழ விடுதலைப் புலிகளின் கீழணி உறுப்பினரின் தகவலை செயற்குழு உறுப்பினர்களுக்குத் தெரியப்படுத்தினேன். ஆனால் என்னால் தெரிவிக்கப்பட்ட தகவலை செயற்குழு உறுப்பினர்களாகிய ரகுமான் ஜான், டொமினிக், சண்முகநாதன், தர்மலிங்கம் போன்றோர் முக்கியத்துவமானதொன்றாகக் கருதியிருக்கவில்லை. செயற்குழு உறுப்பினராகிய தேவன் தமிழீழ விடுதலைப் புலிகள் குறித்து நாம் மிகவும் எச்சரிக்கையுடன் இருக்க வேண்டும் என்று தெரிவித்திருந்த போதும் எப்பொழுதும் போலவே தனது கருத்தை செயற்குழுக் கூட்டத்தில் உறுதியாக முன்வைத்துப் பேசத் தவறியிருந்தார். யோகன் ஏற்கனவே தமிழீழ விடுதலைப் புலிகளின் விசாரணைக்குள்ளாக்கப்பட்டுக் கொண்டிருந்த போதும் கூட தீப்பொறிச் செயற்குழுக் குழுவினர் தமிழீழ விடுதலைப் புலிகளின் கீழணி உறுப்பினரால் கூறப்பட்ட விடயத்தை ஒரு பிரச்சனைக் குரிய விடயமாக எடுத்துக் கொள்ளவில்லை. இது தமிழீழ விடுதலைப் புலிகளின் கீழணி உறுப்பினர்களின் கட்டுக் கதையாக இருக்க முடியும் எனக் கூறிய தீப்பொறிச் செயற்குழு உறுப்பினர்கள் தமிழீழ விடுதலைப் புலிகளுடன் நேரடியாகச் சென்று பேசும்படி ஆலோசனை தெரிவித்திருந்தனர்.